Denne artikkelen inneholder en liste over kilder, litteratur eller eksterne lenker, men enkeltopplysninger lar seg ikke verifisere fordi det mangler konkrete kildehenvisninger i form av fotnotebaserte referanser. Du kan hjelpe til med å sjekke opplysningene mot kildemateriale og legge inn referanser. Opplysninger uten kildehenvisning i form av referanser kan bli fjernet. Se Mal:Referanseløs for mer informasjon.

**HAV Eiendom AS** er et aksjeselskap som er 100 % eid av Oslo Havn KF. 

Selskapets formål er å delta i byutviklingen i Bjørvika-området gjennom utvikling, utleie, forvaltning, kjøp og salg av fast eiendom i Bjørvika-området og virksomhet som står i forbindelse med dette, samt å inneha eierinteresser i selskap som driver tilsvarende virksomhet. HAV Eiendom AS eier 66 prosent av Bjørvika Utvikling AS, som igjen eier Bjørvika Infrastruktur AS 100%. Selskapet deltar også som minoritetseier i utbygging av en rekke boliger i Bjørvika.

Selskapet ble stiftet 7. april 2003, og stiftelsen var avhengig av en lovendring i havne- og farvannsloven (§ 23). Siden 2003 har Hav Eiendom gitt sin eier Oslo Havn 900 millioner kroner i utbytte, som benyttes til å utvikle moderne og mer bærekraftig havnevirksomhet.

HAV Eiendom AS eier brorparten av arealene i Bjørvika. Det utgjør om lag 156 dekar som kan bebygges med 570 000 m² T-BRA. Reguleringsplanen åpner for at Bjørvika-området totalt kan bebygges med 900 000 m² gulvareal hvorav 400 000 m² boligareal, noe som tilsvarer 5 000 boliger. Boligprosjektene HAV Eiendom utvikler i Bjørvika er blant annet Clemenskvartalet og C6. I 2022 skal de nye planene for utbyggingen av Grønlikaia fremlegges og godkjennes. Planene utvikling av over 200 000 m² – mesteparten boliger. I tillegg vil en kilometer ny sjøfront bli åpnet for publikum. 

HAV Eiendom eier Diagonale sammen med Thongård, og er eier av det nye hotellet som nå bygges i Bjørvika. I tillegg eier Hav Eiendom en rekke tomter og områder som ikke er bygget ut ennå. 

HAV Eiendom har også utviklet og skal utvikle en rekke prosjekter for næringsformål i Bjørvika. Dette gjelder blant annet kontorlokaler, bevertning og annen tjenesteyting, som prosjektene Fiskebrygga, Sadelmakerhullet og Sukkerbiten. HAV Eiendom skal også bygge en barne- og ungdomsskole, Bjørvika skole, som er planlagt ferdigstilt i 2023. 

Utviklingen av HAV Eiendoms tomter i Bjørvika vil strekke seg over flere år. Fremdriften koordineres med Oslo Havn KFs vedtatte flytting av havnedriften fra området.

### Prosjekter og portefølje

Blant de ferdigstilte prosjektene i regi av Hav Eiendom, finner vi Clemenskvartalet, Diagonale og Tomtebrygga. I tillegg har Hav Eiendom også en rekke pågående prosjekter. 

På Grønlikaia skal selskapet utvikle en ny fjordbydel, der det planlegges å bygge ut 1 500 boliger. Samtidig blir bydelen arbeidsplassen til 3 000 mennesker, og dagens havnepromenade blir forlenget med en kilometer. På Fiskebrygga, vest i Bjørvika, skal Hav Eiendom utvikle et næringsbygg med opp mot 1 500 arbeidsplasser, og servering på bakkeplan. Fiskebrygga skal gå fra utilgjengelig område, til et aktivt byrom mot Festningsallmenningen.I årene som kommer skal Hav Eiendom også utvikle Filipstad til en ny bydel. Her vil det komme nærmere 3 000 boliger, næringsbygg og møteplasser.

Referanser
----------

1. ↑   Brønnøysundregistrene, «Nøkkelopplysninger fra Enhetsregisteret - Brønnøysundregistrene», besøkt 4. mars 2024[Hentet fra Wikidata]

Eksterne lenker
---------------

* Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | Brønnøysundregistrene
 |